2018. gada 8. augustā Rīkojums Nr. 375

Rīgā (prot. Nr. 37 79. §)

**Par valstij dividendēs izmaksājamo valsts akciju sabiedrības**

**"Elektroniskie sakari" peļņas daļu par 2017. gadu**

1. Saskaņā ar Ministru kabineta 2015. gada 22. decembra noteikumu Nr. 806 "Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu" 11.2.4. apakšpunktu noteikt, ka valsts akciju sabiedrībai "Elektroniskie sakari" (vienotais reģistrācijas Nr. 40003021907) nav jāmaksā dividendes no peļņas daļas par 2017. gadu 373 364,00 *euro* apmērā, kas atbilstoši izmaiņām normatīvajos aktos izveidojusies no ieņēmumos atzīstamajām atliktā uzņēmuma nodokļa saistībām.

2. Vides aizsardzības un reģionālās attīstības ministrijai kā valsts akciju sabiedrības "Elektroniskie sakari" kapitāla daļu turētājai nodrošināt, ka līdzekļi no valsts akciju sabiedrības "Elektroniskie sakari" šā rīkojuma 1. punktā noteiktās peļņas daļas 110 110,00 *euro* apmērā tiek novirzīti jaunās Numerācijas datubāzes izstrādes otrajai kārtai.

3. Atļaut Vides aizsardzības un reģionālās attīstības ministrijai, ievērojot Eiropas Parlamenta un Padomes Direktīvas 2002/20/EK par elektronisko komunikāciju tīklu un pakalpojumu atļaušanu (atļauju izsniegšanas direktīva) 12. panta 2. punktu, veikt valsts akciju sabiedrības "Elektroniskie sakari" pamatkapitāla palielināšanu, ieguldot 263 254,00 *euro* (starpību starp šā rīkojumā 1. un 2. punktā minēto summu), lai novirzītu to elektromagnētiskās saderības nodrošināšanas pakalpojumu kvalitātes pilnveidošanai.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards